สังคมข่าวหุ้นเล็กเซียวหงส์
หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันอังคารที่ 18 สิงหาคม พ.ศ. 2558 นักลงทุนต่างชาติซื้อสุทธิ 1,570.57 ล้านบาท บัญชีบริษัทหลักทรัพย์ขายสุทธิ 1,450.22 ล้านบาท ส่วนสถาบันในประเทศขายสุทธิ 578.76 ล้านบาท
18 ส.ค. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุน ที่ได้รับความนิยมสูงสุดของประเทศ ฉบับประจำวันอังคารที่ 18 สิงหาคม พ.ศ. 2558 นักลงทุนต่างชาติซื้อสุทธิ 1,570.57 ล้านบาท บัญชีบริษัทหลักทรัพย์ขายสุทธิ 1,450.22 ล้านบาท ส่วนสถาบันในประเทศขายสุทธิ 578.76 ล้านบาท
****สภาพัฒน์ปรับลดคาดการณ์อัตราการขยายตัวทางเศรษฐกิจไทยปี 2558 เหลือเติบโต 2.7-3.2% จากเดิมคาดว่าเติบโต 3-4% หลังมองว่าการส่งออกปีนี้จะติดลบถึง -3.5% จากเดิมคาดว่าจะเติบโตได้ 0.2% และการนำเข้าจะติดลบ -5.5% จากเดิมคาดว่าเติบโต 0.8% ขณะที่ปรับลดคาดการณ์อัตราเงินเฟ้อปี 2558 เป็นติดลบ -0.7 ถึง -0.2% จากเดิมคาดว่าติดลบ -0.3 ถึงเติบโต 0.7%
****กระแส “ล้ม-เลื่อนประมูลคลื่น 4G” กลายเป็นตัวกดดันหุ้น ADVANC-DTAC อย่างปฏิเสธไม่ได้ ว่าไปแล้วหากเกิดว่า “เลื่อนประมูล” กันจริงๆ ดูเหมือน TRUE จะได้ประโยชน์สูงสุด…แต่เบื้องหลังใครจะวิ่งเต้นล้มหรือเลื่อนประมูล อันนี้มิอาจทราบได้เลยจริงๆ เรื่องนี้ต้องติดตามกันต่อไป
****หุ้นIFEC เร่าร้อนจัดจ้านไม่น้อย หลังไตรมาส 2/58 พลิกมีกำไรกว่า 74 ล้านบาท  จากที่เคยขาดทุน 22 ล้านบาท ถือเป็นจุดเริ่มต้นของการ “เทิร์นอะราวด์” อย่างชัดเจน แบบนี้ราคาเป้าหมาย 12-13 บาท คงไม่ใช่เรื่องเพ้อฝันอีกต่อไปแล้ว
****หุ้นLIVE หลังจาก “ล้มลุกคลุกคลาน” มานาน ได้เริ่มต้นกลับมาอีกครั้ง พร้อมโครงสร้างธุรกิจใหม่และไตรมาส 2/58 พลิกมีกำไร 21 ล้านบาท จากขาดทุน 6 ล้านบาท จึงมีความเป็นได้ว่าอนาคตอันใกล้นี้จะได้เห็นราคาทะลุ 1 บาทได้ซะที หลังจากเป็น “หุ้นไม่เต็มบาท” มานานแสนนาน ส่วนจะไปได้ตลอดรอดฝั่งได้หรือไม่..เป็นบทพิสูจน์ผู้บริหารอย่างแท้จริง
****หุ้น AJD ดูเหมือนจาก “ดาวสู่ดิน” หลังตีฆ้องร้องป่าว “สตอรี่” ว่าด้วยเรื่องจะมี “แจ็ค หม่า” มาร่วมเป็นพันธมิตร..น่าสงสัยว่าไอ้ที่บางกลุ่มปั่นหุ้นกันขึ้นไปก่อนหน้านี้…ออกของกันไปหมดแล้วหรือไม่ แต่ที่แน่ๆ เรื่องนี้อยากให้หันมาดูปัจจัยพื้นฐานว่าดีจริงหรือไม่
****หุ้น  AOT เริ่มกลับสู่ภาวะปกติหลัง “แตกตื่นตกใจ” และ “ขวัญเสีย” กันไม่น้อยช่วงสัปดาห์ที่ผ่านมา จากกรณีจีนลดค่าเงินหยวน ทำให้มโนกันไปว่า AOTจะได้รับผลกระทบเลยแห่ “ขายหมู” กันไป คราวนี้เลยต้องเข้ามาไล่เก็บกันอีกครั้ง จึงถือว่า “ฟ้าใสหลังฝน” อย่างชัดเจน
****ปิดท้ายกันเช่นเคยกับ “ข่าวหุ้นออนทีวี-วิทยุ” เริ่มตั้งแต่เช้า  08.40-09.00 น. พบกันสดๆ กับ “Morning Star : หุ้นดาวเด่น” ที่จะมาอัพเดตตลาดหุ้นทั่วโลก เพื่อมองแนวโน้มตลาดหุ้นไทย โดย วิษณุ โชลิตกุล หัวหน้ากองบรรณาธิการข่าวหุ้นธุรกิจ และก่อนเปิดตลาดบ่าย 13.30-14.00 น. กลับมาพบกับรายการ “ข่าวหุ้น เจาะตลาด” ช่วงวันจันทร์-ศุกร์ ทางสถานีโทรทัศน์ดิจิตอลสปริงนิวส์ (ช่อง 19) และช่วงเปิดตลาดเช้า 10.00-11.00 น. พบกับ “Business Insight”โดยทีมงานข่าวหุ้นธุรกิจและจีจีนิวส์ ทางสถานีวิทยุ FM 97.0 MHz การันตีข้อมูลข่าวสารแน่นเหมือนเดิม เพราะ “ทุกคำถามเรื่องหุ้น” หาคำตอบได้ที่ “ข่าวหุ้นธุรกิจ” เท่านั้น..!!